ToekomsVenster: Met jou hele hart | Maroela Media
Joël 2:11 – Maar nou sê die Here: Kom met julle hele hart terug na My toe, vas, huil en treur!
Sondebelydenis is veel meer as die "terloopse" wat dikwels deel van ons gebedslewe vorm. Die standaardgebed is 'n inkooplysie met min en geen tyd vir luister nie.
Die Heilige Gees kry nie geleentheid om sy oortuigingswerk te doen nie, want die gebed het die karakter van 'n monoloog. Indien hoegenaamd word sonde as die laaste sinnetjie net voor, "nie dat ons dit verdien nie maar net uit genade" geplaas.
Ek probeer daarmee nie iets wat baie persoonlik en intiem is bespotlik maak nie, inteendeel. Ons verhouding met God is nie iets wat aan buite standaarde gemeet kan word nie. Net jy weet wat tussen jou en God gebeur, uiteraard Hy ook.
Daar mag tekens wees wat daarop dui dat alles nie pluis is nie maar dit is steeds niks meer as 'n vermoede nie. Die Here weet alles en die Here is goed, genadig en getrou, wat 'n heerlike waarheid.
Ek wil egter 'n gedagte oor belydenis in jou midde plaas: Die woorde "met julle hele hart" verduidelik wat met sondebelydenis gedoel word, nie 'n terloopse opmerking nie, maar 'n emosionele introspeksie voor die Here bring dit wat verkeerd is in jou lewe.